Diari Oficial de la Generalitat Valenciana


Sumari del DOGV 3003, del 30-05-1997 (1997/7132)

RESOLUCIÓ de 3 d'abril de 1997, del president de la Comissió Territorial d'Urbanisme per la qual es fa públic l'Acord d'11 de desembre de 1995, de la Comissió Territorial d'Urbanisme d'Alacant, relatiu al Pla Parcial del Sector-7 la Mallaeta del municipi de la Vila Joiosa.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3003

Data del DOGV
:   30-05-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7132


Data del document
:   03-04-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 3 d'abril de 1997, del president de la Comissió Territorial d'Urbanisme per la qual es fa públic l'Acord d'11 de desembre de 1995, de la Comissió Territorial d'Urbanisme d'Alacant, relatiu al Pla Parcial del Sector-7 la Mallaeta del municipi de la Vila Joiosa.
  
La Comissió Territorial d'Urbanisme en sessió celebrada el dia 11 de desembre de 1995 va adoptar el següent acord:
  
Vist l'expedient de referència i d'acord amb els següents:
  
  
Antecedents de fet
  
  
Primer
  
L'Ajuntament, en sessió plenària de 5 de novembre de 1992, va acordar-ne l'aprovació provisional, després de complir els tràmits d'aprovació inicial, el 9 de gener i el 7 de maig de 1992 i l'exposició pública, mitjançant anuncis apareguts en el Butlletí Oficial de la Província de 30 de gener i 6 de juliol de 1992, i en un dels diaris de major difusió provincial, el 25 de gener i el 4 de juliol de 1992, després de presentades 3 al·legacions en la primera exposició i 4 en la segona.
  
  
Segon
  
La documentació està integrada per una memòria informativa i justificativa, plans d'informació i ordenació, ordenances, pla d'etapes i estudi econòmic i financer.
  
  
Tercer
  
L'objecte d'aquest expedient és el desenvolupament d'uns terrenys situats a la partida rural la Mallaeta, que dóna nom al pla parcial, que limiten al nord i est amb vials del pla general, al sud amb la zona marítima i terrestre i a l'oest amb sistemes generals del municipi.
  
  
Quart
  
La dimensió de l'actuació correspon a una unitat elemental (inferior a 250 habitatges), a efectes del còmput de les reserves reglamentàries per a dotacions (artícles 9.1, 10 i quadre, annex del Reglament de Planejament), per aplicació de la densitat bruta (15 habitatges/ha) a l'àrea que inclou la subzona 9.c, una vegada deduïts els terrenys del sector afectats per sistemes generals.
  
Es compleixen suficientment les reserves de dotació per a espais lliures públics, encara que no s'estableix diferenciació entre els jardins urbans i les àrees de joc i esbarjo infantil.
  
  
Cinquè
  
Consten en l'expedient els següents informes sectorials:
  
a) De la Direcció General de Costes, del Ministeri d'Obres Públiques, Transports i Medi Ambient, emés en data 25 de març de 1991, i confirmat en data 24 de febrer de 1994 pel que fa a la delimitació del domini marítim i terrestre, de caràcter favorable.
  
  
b) De la Direcció General de Carreteres, del Ministeri d'Obres Públiques, Transports i Medi Ambient, a través de la Demarcació de València i la Unitat de Carreteres a Alacant, relatiu a la solució dels accessos des de la CN-332 i a la consideració de la línia límit d'edificació, que es va emetre amb data 7 de setembre de 1995 i caràcter favorable.
  
c) De la Direcció General de Patrimoni Artístic, de la Conselleria de Cultura, Educació i Ciència, en els termes següents:
  
«Notifiqueu a l'Ajuntament de la Vila Joiosa que al Tossal de la Mallaeta, del seu terme municipal, existeix un jaciment d'època ibèrica que ha de ser protegit i inclòs en el planejament de la urbanització com a zona arqueològica. Tot això en compliment del que disposa la Llei 13/1985 del Patrimoni Històric Espanyol, i per a la millor defensa del patrimoni arqueològic de la Comunitat Valenciana.»
  
  
Consideracions tècniques i jurídiques
  
  
Primera
  
La tramitació es considera correcta, segons el que estableixen els articles 116 de la Llei del Sòl/92 (a partir d'ara LS/92) i 138.2 i concordants del Reglament de Planejament (a partir d'ara RPL).
  
  
Segona
  
La documentació es considera completa segons els articles 83.5 i 105 de la LS/92, 57 a 64 del RPL, sense perjudici de les observacions que vénen a continuació.
  
Tercera
  
En general, les referències a la Llei del Sòl que s'estableixen hauran de remetre's al Text Refós de 1992 (LS/92), ja vigent en la data de la primera aprovació inicial d'aquest expedient, que va assumir la Llei 8/1990, de 25 de juliol, sobre Reforma del Règim Urbanístic i Valoracions del Sòl.
  
  
Quarta
  
En el plànol de zonificació (número 3.1) i en la documentació escrita cal completar la qualificació dels usos detallats, i distingir el caràcter públic obligatori o privatiu discrecional de cadascuna de les reserves de dotació comunitària (articles 83.2.a, 83.3 de la LS/92 i 48.2 del RPL) d'acord amb els estàndards mínims (articles 20.a i 83.4 de la LS/92; 48.4 del RPL; 10.1 i quadre, annex del RPL i 46.3.a del Reglament de Gestió Urbanística), ja que:
  
  
En la documentació aportada no es diferencien les reserves públiques per a parcs i jardins de les àrees de joc i esbarjo infantil que són de distinta naturalesa (article 49.1 del RPL).
  
  
Cinquena
  
Falta la determinació dels coeficients de ponderació relativa dels diferents usos i tipologies detallats respecte dels característics del sector, als quals correspon el valor unitat, per tal com resulten necessaris per a deduir l'edificabilitat de cada zona homogènia en funció de l'aprofitament tipus preestablit en el pla general i de les cessions d'aprofitament lucratiu que deriven d'aquest (articles 27, 83.2.a, 97.3 i 98 de la LS/92).
  
  
  
Sisena
  
Per tal d'evitar confusió, convé simplificar la normativa pròpia del pla parcial d'acord amb la sistemàtica reglamentària (article 61 del RPL) i remetre a les normes urbanístiques del pla general si cal o agrupar-ne les transcripcions en un annex independent de les ordenances.
  
  
Setena
  
Pel que fa a l'execució del pla parcial, caldrà ajustar-se a la regulació que al respecte estableix la Llei Reguladora de l'Activitat Urbanística, en especial en allò que disposa la disposició transitòria 4.ª.
  
  
Vuitena
  
La Comissió Territorial d'Urbanisme és l'òrgan competent per a l'adopció d'aquest acord a l'empara de l'article 118.3.a del Text Refós de la Llei sobre el Règim del Sòl i Ordenació Urbana, aprovat per Reial Decret Legislatiu 1/1992, de 26 de juny, i article 15.10 del Reglament dels Òrgans Urbanístics de la Generalitat Valenciana, aprovat per Decret 137/1990, de 30 de juliol, del Consell de la Generalitat Valenciana.
  
  
Vistos els preceptes legals mencionats, la Llei de Règim Jurídic de les Administracions Públiques i del Procediment Administratiu Comú i altres disposicions de pertinent aplicació, la Comissió Territorial d'Urbanisme, acorda:
  
Aprovar definitivament el Pla Parcial del Sector-7 la Mallaeta del municipi de la Vila Joiosa, i supeditar-ne la publicació i, per tant, l'eficàcia a què es reparen les següents observacions:
  
1. Les referències a la Llei del Sòl es remeten al Text Refós del 1992.
  
2. Es distingeix el caràcter públic o privat dels usos detallats tant pel que fa a la documentació gràfica com a l'escrita, i es diferencia la reserva de parcs i jardins de les àrees de joc.
  
3. Es determinen els coeficients de ponderació relativa dels diferents usos previstos respecte del característic del sector.
  
4. Se simplifica la normativa del pla parcial d'acord amb la consideració sisena.
  
El president de la Comissió Territorial d'Urbanisme, el dia 18 de març de 1997, va dictar la següent resolució:
  
Vist l'acord adoptat per la Comissió Territorial d'Urbanisme en sessió d'11 de desembre de 1995, pel qual es va aprovar definitivament l'expedient de referència, que supeditava la publicació al compliment d'algunes condicions, com també la documentació presentada per l'Ajuntament amb dates 21 d'octubre i 5 de desembre de 1996 que acompleix en tots els seus extrems el mencionat acord de la Comissió, resolc:
  
Ordenar la immediata publicació de l'esmentat acord d'aprovació definitiva en el Diari Oficial de la Generalitat Valenciana, a efectes de la seua entrada en vigor, d'acord amb el que disposa l'article 59, apartats 2 i 4 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística. La publicació de l'aprovació definitiva excusa la seua notificació individualitzada.»
  
Contra aquest acord, que no esgota la via administrativa, podrà interposar-s'hi recurs ordinari davant el conseller d'Obres Públiques, Urbanisme i Transports, en el termini d'un mes, segons disposen els articles 114 a 116 de la Llei de Règim Jurídic de les Administracions Públiques i del Procediment Administratiu Comú i 23.1 del Reglament dels Òrgans Urbanístics de la Generalitat Valenciana.
  
  
Alacant, 3 d'abril de 1997.- El president de la Comissió Territorial d'Urbanisme: Fernando Modrego Caballero.